ข้อบัญญัติองค์การบริหารส่วนตำบลประศุก เรื่อง การลดหย่อนภาษีบำรุงท้องที่ พ.ศ. 2553
ข้อบัญญัติองค์การบริหารส่วนตำบลประศุก
ข้อบัญญัติองค์การบริหารส่วนตำบลประศุก
เรื่อง
การลดหย่อนภาษีบำรุงท้องที่
พ.ศ. ๒๕๕๓
 

อาศัยอำนาจตามความในมาตรา
๗๑ แห่งพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗
ซึ่งแก้ไขเพิ่มเติมโดยพระราชบัญญัติสภาตำบลและองค์การบริหารส่วนตำบล (ฉบับที่ ๕)
พ.ศ. ๒๕๔๖ ประกอบกับมาตรา ๒๒ (๑) แห่งพระราชบัญญัติภาษีบำรุงท้องที่ พ.ศ. ๒๕๐๘
ซึ่งแก้ไขเพิ่มเติมโดยพระราชบัญญัติภาษีบำรุงท้องที่ (ฉบับที่ ๓) พ.ศ. ๒๕๔๓ องค์การบริหารส่วนตำบลประศุกโดยได้รับความเห็นชอบจากสภาองค์การบริหารส่วนตำบลประศุกและนายอำเภออินทร์บุรี
จึงตราข้อบัญญัติองค์การบริหารส่วนตำบลประศุกไว้ดังนี้

ข้อ
๑ ข้อบัญญัตินี้เรียกว่า ข้อบัญญัติองค์การบริหารส่วนตำบลประศุก
เรื่อง การลดหย่อนภาษีบำรุงท้องที่ พ.ศ. ๒๕๕๓

ข้อ
๒[๑]
ข้อบัญญัตินี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ
๓ บุคคลธรรมดาซึ่งเป็นเจ้าของที่ดินแปลงเดียว
หรือหลายแปลงที่อยู่ในเขตจังหวัดเดียวกัน และใช้ที่ดินนั้นเป็นที่อยู่อาศัยของตน
ให้ลดหย่อนไม่ต้องเสียภาษีบำรุงท้องที่จำนวนสามไร่
กรณีเจ้าของที่ดินแปลงเดียว
หรือหลายแปลงที่อยู่ในเขตองค์การบริหารส่วนตำบลประศุกและใช้ที่ดินนั้นเป็นที่อยู่อาศัยของตน
มีเนื้อที่ดินไม่ถึงสามไร่ให้ลดหย่อนไม่ต้องเสียภาษีบำรุงท้องที่ตามจำนวนเนื้อที่ดินที่มีอยู่จริง
ที่ดินที่มีสิ่งปลูกสร้างและใช้สิ่งปลูกสร้างนั้นเป็นสถานการค้าหรือให้เช่าไม่ได้รับการลดหย่อนสำหรับส่วนของที่ดินที่มีสิ่งปลูกสร้างที่ใช้เป็นสถานที่การค้าหรือให้เช่านั้น
ในกรณีที่บุคคลธรรมดาหลายคนเป็นเจ้าของที่ดินร่วมกัน
ให้ได้รับการลดหย่อนรวมกันตามเกณฑ์ที่กำหนดไว้ในวรรคหนึ่ง

ข้อ
๔ ผู้ใดโดยรู้อยู่แล้วหรือโดยจงใจแจ้งความอันเป็นเท็จ
ให้ถ้อยคำเท็จ ตอบคำถามอันเป็นเท็จ หรือนำพยานหลักฐานอันเป็นเท็จมาแสดงเพื่อหลีกเลี่ยง
หรือพยายามหลีกเลี่ยงการเสียภาษีบำรุงท้องที่ มีความผิดตามมาตรา ๕๓
แห่งพระราชบัญญัติภาษีบำรุงท้องที่ พ.ศ. ๒๕๐๘

ข้อ
๕ ให้นายกองค์การบริหารส่วนตำบลประศุก
รักษาการตามข้อบัญญัติองค์การบริหารส่วนตำบลนี้ และให้มีอำนาจออกระเบียบ ประกาศ
คำสั่ง
และแต่งตั้งเจ้าหน้าที่เพื่อปฏิบัติการตามข้อบัญญัติองค์การบริหารส่วนตำบลประศุกนี้


ประกาศ ณ วันที่ ๒๓
สิงหาคม พ.ศ. ๒๕๕๓
เจริญ ศรีกล่อม
นายกองค์การบริหารส่วนตำบลประศุก












ปริยานุช/ผู้จัดทำ
๑ ธันวาคม ๒๕๕๓

ณัฐวดี/ตรวจ
๑ ธันวาคม ๒๕๕๓

[๑] ราชกิจจานุเบกษา
เล่ม ๑๒๗/ตอนพิเศษ ๑๓๕ ง/หน้า ๑๕๔/๒๔ พฤศจิกายน ๒๕๕๓